Title: ประกาศกรมการขนส่งทางบก เรื่อง การจัดเก็บค่าใช้จ่ายในการขอดำเนินการต่ออายุใบอนุญาตเป็นผู้ขับรถ และการออกใบแทนใบอนุญาตที่ชำรุดในสาระสำคัญสำหรับผู้ได้รับใบอนุญาตเป็นผู้ขับรถตามพระราชบัญญัติการขนส่งทางบก พ.ศ.2522 ที่ทำงานในต่างประเทศ

ประกาศกรมการขนส่งทางบก

ประกาศกรมการขนส่งทางบก
เรื่อง การจัดเก็บค่าใช้จ่ายในการขอดำเนินการต่ออายุใบอนุญาต
เป็นผู้ขับรถ
และการออกใบแทนใบอนุญาตที่ชำรุด
ในสาระสำคัญสำหรับผู้ได้รับใบอนุญาตเป็นผู้ขับรถ
ตามพระราชบัญญัติการขนส่งทางบก
พ.ศ. ๒๕๒๒
ที่ทำงานในต่างประเทศ[๑]

ตามที่กรมการขนส่งทางบกได้มีประกาศกำหนดการจัดเก็บค่าใช้จ่ายในการขอดำเนินการต่ออายุใบอนุญาตเป็นผู้ขับรถและการออกใบแทนใบอนุญาตที่ชำรุดในสาระสำคัญสำหรับผู้ที่ได้รับใบอนุญาตเป็นผู้ขับรถ
ตามพระราชบัญญัติการขนส่งทางบก พ.ศ. ๒๕๒๒ ที่ทำงานในต่างประเทศ ตามประกาศลงวันที่
๖ กรกฎาคม พ.ศ. ๒๕๓๒ ไว้แล้ว นั้น

โดยที่ปัจจุบันได้มีประกาศใช้บังคับกฎกระทรวง ฉบับที่ ๔๘
(พ.ศ. ๒๕๓๗) ออกตามความในพระราชบัญญัติการขนส่งทางบก พ.ศ. ๒๕๒๒
(ปรับปรุงค่าธรรมเนียมใบอนุญาตปฏิบัติหน้าที่เป็นผู้ประจำรถ)  ฉะนั้น
เพื่อให้การจัดเก็บค่าธรรมเนียมเป็นไปตามที่กำหนดไว้ในกฎกระทรวงดังกล่าว
สมควรปรับปรุงอัตราค่าธรรมเนียมและค่าใช้จ่ายในการขอดำเนินการต่ออายุใบอนุญาตเป็นผู้ขับรถและการออกใบแทนใบอนุญาตเป็นผู้ขับรถตามพระราชบัญญัติการขนส่งทางบก
พ.ศ. ๒๕๒๒ ที่ทำงานในต่างประเทศ
เสียใหม่ให้สอดคล้องกับอัตราค่าธรรมเนียมตามที่กำหนดในกฎกระทรวงดังกล่าว
กรมการขนส่งทางบกจึงออกประกาศไว้ ดังนี้
๑.
ค่าธรรมเนียมและค่าใช้จ่ายในการขอดำเนินการต่ออายุใบอนุญาตเป็นผู้ขับรถ ให้จัดเก็บเป็นเงินสกุลดอลลาร์สหรัฐอเมริกา
จำนวน ๙ ดอลลาร์
(เฉพาะค่าธรรมเนียมต่ออายุใบอนุญาตเป็นผู้ขับรถที่จัดเก็บตามอัตราปกติคิดเป็นเงินไทย
๒๐๐ บาท)
๒.
ค่าธรรมเนียมและค่าใช้จ่ายในการขอต่ออายุและขอรับใบแทนใบอนุญาตเป็นผู้ขับรถ
ที่ชำรุดในสาระสำคัญ ให้จัดเก็บเป็นเงินสกุลดอลลาร์สหรัฐอเมริกา จำนวน ๑๐ ดอลลาร์
(เฉพาะค่าธรรมเนียมต่ออายุและขอรับใบแทนใบอนุญาตเป็นผู้ขับรถคิดเป็นเงินไทย ๒๓๐
บาท)
๓.
ค่าธรรมเนียมและค่าใช้จ่ายในการขอรับใบแทนใบอนุญาตเป็นผู้ขับรถที่ชำรุดในสาระสำคัญให้จัดเก็บเป็นเงินสกุลดอลลาร์สหรัฐอเมริกา
จำนวน ๒ ดอลลาร์
(เฉพาะค่าธรรมเนียมในการขอรับใบแทนใบอนุญาตเป็นผู้ขับรถที่ชำรุดในสาระสำคัญคิดเป็นเงินไทย
๓๐ บาท)
๔. สำหรับค่าใช้จ่ายในการดำเนินการที่ทางราชการเรียกเก็บนอกเหนือจากเงินค่าธรรมเนียมที่จัดเก็บตามอัตราปกตินั้น
หากมีเหลือเป็นจำนวนเท่าใด
ให้ทางราชการส่งคืนแก่ผู้ยื่นคำขอโดยผ่านทางสถานเอกอัครราชทูตหรือสถานกงสุลใหญ่ แล้วแต่กรณี

จึงประกาศมาเพื่อทราบโดยทั่วกัน

ประกาศ ณ วันที่ ๒๔ กุมภาพันธ์ พ.ศ. ๒๕๓๘
ประดัง  ปรีชญางกูร
อธิบดีกรมการขนส่งทางบก

โชติกานต์/ปรับปรุง
๒๓ มีนาคม ๒๕๕๘

[๑] ราชกิจจานุเบกษา
เล่ม ๑๑๕/ตอนที่ ๔๔ ง/หน้า ๑๒/๒ มิถุนายน ๒๕๔๑